Radionice u okviru trećeg Festivala održivosti (Osijek, 16. – 19. rujna 2025.)

Organizatori: Sveučilište J. J. Strossmayera u Osijeku, Sveučilište u Splitu, Sveučilište u Dubrovniku i Sveučilište Sjever

**Tema: (hrvatska) baština: glagoljica**

**Radionica 1. Vođena šetnja Galerijom suvremene glagoljice**

**Datum:** 17. rujna 2025.

**Mjesto:** Osijek, Ekonomski fakultet u Osijeku

**Sudionici:** profesori, srednjoškolci, studenti, alumni

**Vrijeme: 13:00 – 14:30**

**Odgovorni:** prof. dr. sc. Jasna Horvat (FFOS), prof. dr. sc. Milica Lukić (EFOS), Lana Šuster, viša knjižničarka i medijska umjetnica (KIFOS)

**Aktivnost: Upoznavanje najvećeg postava suvremene glagoljice i kreiranje glagoljičnih poruka za budućnost**

U prvom dijelu radionice sudionici sudjeluju u snimanom stručnom vođenju kroz unutrašnji i vanjski prostor Ekonomskoga fakulteta i interpretaciju stalnoga glagoljičnogalerijskoga postava, fotografiraju murale i prave bilješke.

U drugom dijelu radionice, u prostoru Aule glagoljice, ispisuju glagoljične „poruke za budućnost“ inspirirane muralskim predlošcima (Prvi, Vrt, Voda, Plod, Broj itd.), a na temelju snimljenih materijala u vođenoj šetnji i predložaka s glagoljično-latiničnim slovima.

Takav metodički postupak doprinosi usvajanju i/ili utvrđivanju znanja o prvom pismu kojim je zapisan hrvatski jezik (jezičnopovijesna perspektiva) i njegovoj identitetskoj svevremenosti u okviru hrvatske kulture (sadašnjost i budućnost).

Voditeljice radionice odabrat će tri (3) vizualno i sadržajno najsnažnije poruke (posebno za srednjoškolsku obrazovnu razinu, posebno za studente). Iste će biti predstavljene na Instagram profilu Ekonomskoga fakulteta (i obrazovnih ustanova iz kojih sudionici dolaze). Ujedno, navedene poruke moći će se otisnuti na majice.

Za radionicu koriste se jednostavni alati (mobitel, besplatni programi za obradu fotografija, odgovarajući slikarski pribor, papiri, predlošci s glagoljično-latiničnim slovima, termofolije veličine A4 ili A3).

**Ostvaren rezultat:**

Preoblikovanje stečenih znanja kroz stručno vodstvo u umjetnički sadržaj inspiriran glagoljicom (digitalne fotografije, tekstualo-vizualne poruke namijenjene objavi na internetu i otiskivanju na majice, kratak film o radionici).

**Radionica 2. Budi PISMOpjesmotvorac na temu glagoljice**

**Datum:** 17. rujna 2025.

**Mjesto:** Osijek, Ekonomski fakultet u Osijeku

**Sudionici:** profesori, srednjoškolci, studenti, alumni

**Vrijeme: 15:00 – 16:30**

**Odgovorni:** prof. dr. sc. Milica Lukić (FFOS), prof. dr. sc. Jasna Horvat (EFOS), doc. dr. sc. Vera Blažević Krezić (FFOS), Lana Šuster, viša knjižničarka i medijska umjetnica (KIFOS)

**Aktivnost: Oblikovanje pjesme na temu glagoljice (princip ograničenja)**

Na temelju kratkoga tumačenja poruka upisanih u glagoljično pismo, njegove simbolične vrijednosti i tripartitnosti (prof. dr. sc. Milica Lukić, doc. dr. sc. Vera Blažević Krezić), sudionici će u prvom dijelu radionice oblikovati pjesmu prema pravilima ograničenja: 9 stihova u akrostihu (slobodan stih ili rima) koji oblikuje riječ, tj. pojam G-L-A-G-O-LJ-I-C-A.

U drugom dijelu radionice, u okviru *mini akademije* koja će se snimati, sudionici će pjesme interpretativno predstaviti. Voditeljice radionice bodovnim će sustavom (posebno za srednjoškolce, posebno za studente) odabrati najuspješnije ostvarenje te ga nagraditi romanom o glagoljici *Az* autorice Jasne Horvat. Svi sudionici, a laureati simbolično okićeni lovor-vijencima, fotografirat će se i kao sastavnice Ljudske sunčane (glagoljične) ure u dvorištu Ekonomskoga fakulteta.

Za radionicu koriste se jednostavni alati (mobitel, papir, olovka, predlošci s glagoljično-latiničnim slovima i njihovim opisima, roman *Az*, lovor-vijenci).

**Ostvaren rezultat:**

Umjetnički tekstovno-izvedbeni iskaz stručnih znanja o glagoljičnom pismu u mediju kroz koji se svako pismo realizira – jeziku (variranje jezične materijalizacije: pismo – govor, uspostavljanje odnosa znanost – umjetnost), interpretativna izvedba, snimak svake izvedbe pripremljen za objavu na mrežnim mjestima ustanova sudionika, fotografije sudionika u Ljudskoj sunčanoj (glagoljičnoj) uri.

Sudionicima će se poslužiti prigodna okrepa (grickalice, sokovi, voda).